《哭少宗伯春晖姊丈二首 其一》
清代·汪俊

老去身家不两存，俄看霜后萎芳荪。燕巢华屋垂新泪，马鬣空山感旧恩。

岂意十年重一面，却来千里与招魂。茑萝虽附潘杨未，未敢同声哭寝门。

作者简介：字吁三，江南长洲人。官醴泉知县。著有《山樵诗》。○圣祖第三次南巡，山樵献诗，命入书局纂修，议叙得官，然敲扑喧嚣，非所长也。醴泉罢归，久之几无立锥地，独能以诗消遣，苦中得甘，而其诗亦不自爱惜，随手散去，身后得其草稿九束，大半温柔乡语，删存五章，皆近元和、长庆诗人者。